CELEX: 32016R2376
Language: bg
Date: 2016-10-13 00:00:00
Title: Делегиран регламент (ЕС) 2016/2376 на Комисията от 13 октомври 2016 година за установяване на план за премахване на изхвърлянето на улов за двучерупчести мекотели Venus spp. в териториалните води на Италия

23.12.2016   
            
            
               BG
            
            
               Официален вестник на Европейския съюз
            
            
               L 352/48
            
         ДЕЛЕГИРАН РЕГЛАМЕНТ (ЕС) 2016/2376 НА КОМИСИЯТА
   от 13 октомври 2016 година
   за установяване на план за премахване на изхвърлянето на улов за двучерупчести мекотели Venus spp. в териториалните води на Италия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 6 от него,
   като взе предвид Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (2), и по-специално член 15а от него,
   като има предвид, че:
   
               (1)
            
            
               Регламент (ЕС) № 1380/2013 има за цел постепенното премахване на изхвърлянето на улов в рибарството в целия ЕС, като се въведе задължение за разтоварване по отношение на улова от видовете, за които са въведени ограничения на улова.
            
         
               (2)
            
            
               С член 15, параграф 6 от Регламент (ЕС) № 1380/2013 на Комисията се предоставя правомощието чрез делегирани актове да приема планове за премахване на изхвърлянето на улов за период до три години, които се основават на съвместни препоръки, изготвени от държавите членки след допитване до съответните консултативни съвети. Плановете за премахване на изхвърлянето на улов могат да включват и технически мерки по отношение на риболовни дейности.
            
         
               (3)
            
            
               В качеството си на единствената държава членка с пряк управленски интерес по отношение на риболова, насочен към двучерупчести мекотели Venus spp. в своите териториални води, Италия представи на Комисията препоръка в съответствие с процедурата по член 18 от Регламент (ЕС) № 1380/2013. Тази препоръка бе представена под формата на национален план за управление на изхвърлянето на улов от запаса на Venus spp., съгласувана с Консултативния съвет за Средиземно море (MEDAC). След представяне на препоръката Научният, технически и икономически комитет по рибарство (НТИКР) разгледа научните становища, представени от Италия. Мерките, включени в съвместната препоръка, са в съответствие с разпоредбите на член 18, параграф 3 от Регламент (ЕС) № 1380/2013.
            
         
               (4)
            
            
               С член 15а от Регламент (ЕО) № 1967/2006 Комисията се оправомощава да определи, за целите на приемането на планове за премахване на изхвърлянето на улов и относно видовете, които подлежат на задължението за разтоварване на сушата, минимален референтен размер за опазване с цел да се осигури защита на младите екземпляри морски организми. Когато е целесъобразно, по отношение на минималните референтни размери за опазване може да се прилагат дерогации от размерите, определени в приложение III към посочения регламент.
            
         
               (5)
            
            
               Съгласно заключенията на НТИКР относно националния план за управление на изхвърлянето на улов от запаса на Venus spp., този вид спада към видовете с висок процент на оцеляване, което оправдава искане за дерогация от задължението за разтоварване за изхвърлената част на улова. Намаляването на минималния референтен размер за опазване от 25 mm на 22 mm е съвместимо с дължината при полова зрялост, така че не следва да има значително въздействие върху защитата на младите организми. Очаква се то да доведе само до леко намаляване на репродуктивния потенциал на запаса, за което се счита, че няма да има значително въздействие върху запаса. И накрая, беше направено заключението, че предложената научна програма за мониторинг вероятно ще предостави достатъчно данни, за да може да се оцени въздействието на плана за премахване на изхвърлянето на улов.
            
         
               (6)
            
            
               С цел да се осигури подходящ контрол на изпълнението на задължението за разтоварване държавата членка следва да състави списък на корабите, попадащи в обхвата на настоящия регламент.
            
         
               (7)
            
            
               Тъй като предвидените в настоящия регламент мерки оказват пряко въздействие върху икономическите дейности във връзка с рибарството и върху планирането на риболовния сезон на корабите на Съюза, той следва да влезе в сила на третия ден след публикуването му в Официален вестник на Европейския съюз. В съответствие с член 15, параграф 6 от Регламент (ЕС) № 1380/2013 настоящият регламент следва да се прилага за период от не повече от три години,
            
         ПРИЕ НАСТОЯЩИЯ РЕГЛАМЕНТ:
   Член 1
   Предмет
   В настоящия регламент се определят подробни правила за изпълнението на задължението за разтоварване, които се прилагат по отношение на риболова на Venus spp. в териториалните води на Италия, в съответствие с член 15, параграф 1, буква г) от Регламент (ЕС) № 1380/2013.
   Член 2
   Минимален референтен размер за опазване
   1.   Чрез дерогация от минималния референтен размер за опазване, определен в приложение III към Регламент (ЕО) № 1967/2006, и за целите на член 15, параграф 11 от Регламент (ЕС) № 1380/2013 минималният референтен размер за опазване на Venus spp. в териториалните води на Италия е 22 mm обща дължина.
   2.   Измерването на размера на Venus spp. се извършва в съответствие с приложение IV към Регламент (ЕО) № 1967/2006.
   Член 3
   Списък на корабите
   1.   Органите на държавата членка определят корабите, които подлежат на задължението за разтоварване.
   2.   Като използват защитения уебсайт на Съюза, предназначен за контрол на рибарството, до 31 декември 2016 г. органите на държавата членка представят на Комисията списък на всички кораби, на които е разрешено да извършват риболов на Venus spp. с хидравлични драги в териториалните води на Италия. Органите на държавата членка поддържат този списък редовно актуализиран.
   Член 4
   Влизане в сила
   Настоящият регламент влиза в сила на третия ден след деня на публикуването му в Официален вестник на Европейския съюз.
   Той се прилага от 1 януари 2017 г. до 31 декември 2019 г.
   Член 3 обаче се прилага от датата на влизане в сила на настоящия регламент.
   
      Настоящият регламент е задължителен в своята цялост и се прилага пряко в държавите членки в съответствие с Договорите.
      Съставено в Брюксел на 13 октомври 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 28.12.2013 г., стр. 22.
   
      (2)  ОВ L 409, 30.12.2006 г., стр. 11.